18-jarige vas oor man se moordArgieffoto ŉ 18-jarige is Sondag in Diepsloot in Gauteng in hegtenis geneem in verband met die moord op ŉ 45-jarige man. “Die tiener het glo die man Saterdagaand in dieselfde gebied met ŉ mes aangeval,” het ao Daniel Mavimbela, woordvoerder van die polisie, gesê. “Die soektog na die tiener het direk nadat die voorval aangemeld is, begin. Polisiebeamptes het hom omstreeks 02:30 by sy ouerhuis opgespoor toe die span vir die derde keer daar opgedaag het.” Na bewering het die verdagte ingegryp toe die oorledene en die verdagte se vriend begin baklei het. Hy het ŉ skerp voorwerp te voorskyn gebring en die slagoffer in die bolyf gesteek. “Die man is met sy aankoms by die plaaslike brandweerstasie dood verklaar,” het Mavimbela bygevoeg. Die tiener staan tereg op aanklag van moord. Hy sal na verwagting binnekort in die Randburg-landdroshof verskyn.